projecte-aina/catalan_government_crawling huggingface dataset:
Aquesta Guia recull informació de suport per a les entitats que desitgen presentar els seus projectes a la línia D de la COSPE (Programes d'acollida i integració social de persones immigrades, sol·licitants de protecció internacional i catalanes retornades.
Programes de foment de l'interculturalisme), d'acord amb l'Ordre TSF/127/2019, de 27 de juny, per la qual s'aproven les bases que han de regir la convocatòria ordinària de subvencions de projectes i activitats per a entitats de l'àmbit de polítiques socials del Departament de Treball, Afers Socials i Famílies. publicades al DOGC número 7908 del 2 de juliol de 2019.
La Guia de Projectes inclou una fitxa d'informació específica per cadascuna de les 14 accions subvencionables dins la línia D. Aquestes fitxes inclouen una síntesi breu descriptiva de l'acció, el marc referència d'aquesta dins la planificació estratègica del Govern en l'àmbit de les migracions i la ciutadania, una descripció extensa de l'acció, els criteris d'exclusió aplicables, el desenvolupament dels criteris de valoració publicats amb les bases, els indicadors d'activitat requerits i informació sobre els mòduls econòmics.
A banda d'altres informacions d'interès (sobre voluntariat, sobre el seguiment dels projectes o sobre el marc conceptual de l'interculturalisme), al final de la Guia s'hi inclou un exemple del formulari "annex 2" de la sol·licitud telemàtica, amb orientacions per al seu emplenament.
Aquesta és la segona edició de la Guia, -la primera va correspondre a les convocatòries del 2017 i 2018-, i ha estat millorada a partir de l'experiència acumulada en els processos de valoració, assignació econòmica, seguiment i justificació dels projectes presentats en aquest període.
La Guia es publica en el mateix moment que les bases per tal de garantir la publicitat de la informació i l'accés en igualtat de condicions a aquesta per part de totes les entitats que concorrin a les convocatòries regulades per les bases de l'Ordre TSF/127/2019."
Guia de projectes línia d COSPE 2019-2020
Es mantenen acords i relacions estables de col·laboració amb diverses entitats, plataformes, agents econòmics, cívics i socials per tal de promoure o donar suport a diversos projectes i activitats que complementen l'esforç de les polítiques públiques que promou el Govern de la Generalitat.
Alguns dels projectes més destacats són:
- Sensibilització, acollida i integració de treballadors estrangers de temporada a través de la Fundació Pagesos Solidaris, vinculada a Unió de Pagesos.
- Assessorament jurídic en matèria d'estrangeria i acollida laboral de treballadores i treballadors estrangers a través de les oficines de l'Associació d'Ajuda Mútua d'Immigrants a Catalunya (AMIC), vinculada a UGT.
- Assessorament jurídic en matèria d'estrangeria i acollida laboral de treballadores i treballadors estrangers a través de les oficines del Centre d'Informació per a Treballadors Estrangers (CITE), vinculat a CCOO.
- Acollida lingüística a través del Consorci per a la Normalització Lingüística i d'una extensa llista d'entitats de persones immigrades i ens locals d'arreu del país.
Aquesta publicació electrònica recull bones pràctiques d'entitats i organitzacions de la societat civil catalana, sovint amb el suport de les Administracions, per tal de millorar i garantir la cohesió social i la convivència.
Redactada amb el suport del Centre UNESCO de Catalunya (Unescocat), respon a una de les mesures del Pacte Nacional per a la Immigració quan aposta per fomentar la participació a la vida pública i la incorporació dels nous catalans i catalanes al teixit associatiu del país.
La selecció de les iniciatives incloses en el document respon a la proximitat dels projectes, a la seva perspectiva intercultural i al seu caràcter innovador, entre d'altres.Es tracta d'un material de consulta tant per les entitats especialitzades en l'àmbit d'immigració com per aquelles interessades en afavorir la convivència des del teixit associatiu.
També s'adreça als professionals de l'Administració pública.
La Generalitat, la Fundació "la Caixa" i la Federació d'Associacions Culturals i Educatives de Persones Adultes (FACEPA) promouen "Lletres per a tothom": un programa d'abast nacional que té com a màxim objectiu promoure l'alfabetització en català de persones adultes d'origen estranger.
Els cursos es duen a terme a municipis d'arreu de Catalunya, especialment en aquells indrets amb menys oferta de formació d'adults i en poblacions que no són capitals de comarca, però tenen un públic potencial.
Les classes s'adrecen a homes i dones majors de 16 anys, que no han estat alfabetitzats en cap llengua.
Les classes amb professorat sumen 50 hores que es complementen amb més hores gràcies a persones voluntàries que es seleccionen a través dels ens locals, les entitats implicades i els voluntaris de "la Caixa" en situació de jubiliació o prejubilació.
Catalunya un sol poble" contribueix a la presa de consciència de la importància i de l'interès dels processos migratoris passats i recents, per promoure la reflexió i la sensibilització sobre el fet que a la majoria dels habitants actuals de Catalunya ens uneix un passat i un present comú, com a migrants.
El Programa Paco Candel s'adreça a la societat civil en general a través de les aules, dels clubs de lectura, de les biblioteques i dels espais culturals del país.
Aquest espai de la Xarxa Telemàtica Educativa de Catalunya ofereix eines, metodologies, estratègies, pautes d'intervenció, materials didàctics i recursos de tota mena per facilitar la incorporació de l'alumnat nouvingut al centre educatiu i presentar propostes per a l'aula d'acollida.
Aquesta iniciativa emmarcada en l'Espai LIC inclou el conjunt d'accions per millorar la convivència als centres educatius.
Recull les intervencions que els centres docents desenvolupen per capacitar tot l'alumnat i la comunitat educativa per a la gestió positiva de conflictes.
Per ajudar a la integració de les nenes i els nens nouvinguts, l'octubre del 2007 la Generalitat va editar deu mil còpies d'un DVD de les tres bessones amb l'objectiu d'explicar, en clau infantil i amb un argument de ficció, com la nostra societat ha estat, és i serà una terra d'acollida per a moltes famílies nouvingudes.
El DVD inclou el documental de trenta-un minuts, un vídeo de tretze minuts amb els detalls de la producció i una guia didàctica dirigida als docents per treballar pedagògicament el contingut del documental a les aules.
Es pot trobar a escoles, centres de recursos pedagògics, ens locals i entitats de suport a persones immigrades.
El matrimoni forçat és un fenomen global que no està associat a determinades cultures o religions.
És global perquè és una pràctica present a diferents zones d'Àfrica, Àsia, en algunes parts d'Amèrica Llatina i de l'Europa de l'Est.
També a Europa i a Catalunya hi ha matrimonis forçats, motivat especialment per la presència de persones provinents d'alguns territoris on socialment encara s'accepta aquesta pràctica.
S'entén per matrimoni forçat aquell que es produeix sense el consentiment vàlid de, com a mínim, un dels contraents, per la intervenció de terceres persones de l'entorn familiar (sovint els progenitors), que s'atorguen la facultat de decisió i pressionen perquè aquesta pràctica es produeixi.
Això és especialment greu quan els contraents són menors.
L'article 16 de la Declaració dels Drets Humans de Nacions Unides diu que "només mitjançant el lliure i ple consentiment dels futurs esposos, es podrà contraure matrimoni".
Els matrimonis forçats són, doncs, una greu vulneració d'un dret fonamental i les seves conseqüències fan necessari un treball de sensibilització i formació a les comunitats afectades i la recerca d'estratègies que possibilitin la detecció de casos de risc i el seu abordatge.
Afrontar una pràctica cultural tan estesa i arrelada que incompleix l'article de la Declaració dels Drets Humans és una tasca que afecta a tots els professionals.
Als professionals dels diferents departaments de la Generalitat de Catalunya, als de les administracions locals i als d'entitats sense ànim de lucre.
Aquesta publicació és un instrument de treball, d'assessorament i d'informació àgil i útil que estableix un pla d'acció contra la pràctica de l'ablació.
S'adreça als professionals i presenta recomanacions i propostes d'intervenció en l'àmbit de la salut, dels serveis socials, dels centres docents, dels cossos de seguretat i de les entitats.
L'any 2001, el Parlament de Catalunya va aprovar una resolució sobre l'adopció de mesures contra la pràctica de la MGF.
Aleshores es va constituir un grup interdepartamental que va conduir a la primera edició del Protocol d'actuacions per prevenir la mutilació genital femenina, el juny de 2001.
La segona edició, presentada el febrer del 2008, recull l'experiència dels primers cinc anys de la Comissió de Seguiment integrada pels diversos departaments de la Generalitat.
També adapta els continguts i actualitza les recomanacions i accions que cal seguir en casos de sospita de risc i en fases preventives, a partir dels canvis normatius del nou Codi penal, de la nova Llei orgànica del poder judicial i del Projecte de llei contra la violència masclista.
Les taules locals de prevenció de la mutilació genital femenina són reunions que permeten un treball coordinat entre professionals dels serveis públics que estan en contacte directe amb la població que podria ser practicant de l'ablació.
L'objectiu és facilitar la prevenció i la detecció precoç de situacions de risc i establir un protocol d'actuacions a escala local, que inclou el seguiment de casos concrets i les mesures que s'han d'emprendre des de la primera sospita.
Són clau la col·laboració i la implicació de les associacions que hi treballen i, sobretot, de les persones de la pròpia comunitat com a agents actius que afavoreixen les dinàmiques de sensibilització entre les famílies.
La Generalitat ha impulsat fins l'any 2018 72 taules locals per a la prevenció de la mutilació genital femenina
Per a més informació o per saber com iniciar o participar en alguna d'aquestes taules contacteu amb la Generalitat.
Les sol·licituds de reconeixement de la dependència són derivades als Serveis de valoració de la dependència (SEVAD) (PDF), vint-i-tres equips distribuïts per tot el territori.
Després d'estudiar la informació del cas, una persona de l'equip professional d'aquest servei es posa en contacte telefònic amb la persona sol·licitant per acordar una visita al domicili o al centre en què resideix (en el cas de les persones ingressades).
En aquesta trucada li faciliten el nom i els cognoms de la persona que anirà al domicili o centre a fer la valoració i el dia i l'hora de la visita.
Si no fos possible contactar telefònicament amb la persona, se li envia una carta al domicili o centre de residència en què se li demana que es posi en contacte amb el servei de valoració per concertar la visita.
Una vegada realitzada la visita, la Comissió de Valoració, integrada per l'equip consultor dels SEVAD i com a mínim una persona representant dels Serveis Territorials del Departament, es reuneix periòdicament, revisa les valoracions i emet un informe amb la proposta del grau de dependència.
La valoració del reconeixement de grau de dependència correspon amb caràcter exclusiu a l'Administració pública.
Per tant, ni cap particular, ni cap entitat privada estan autoritzades a fer aquest tipus de valoració.
Després de l'elaboració d'aquest informe de valoració, el Servei d'atenció a les persones dels Serveis Territorials del Departament (i a la ciutat de Barcelona, el Consorci de Serveis Socials, per delegació de la cap d'Atenció a les persones del Barcelonès) emet la resolució en un termini màxim de tres mesos.
El dictamen determina el grau de dependència i els serveis o les prestacions econòmiques que corresponen a la persona sol·licitant.
Aleshores, la persona sol·licitant ha d'esperar que des dels serveis socials del seu ajuntament o des dels serveis socials del centre (en el cas que estigui ingressada) es posin en contacte amb ella per realitzar el Programa individual d'atenció (PIA).
En cap cas, cap ciutadà o ciutadana no pot adquirir el reconeixement de grau de gran dependència per silenci administratiu.
Un cop reconeguda la situació de dependència, el grau de dependència es pot revisar a instància de la persona interessada, dels seus representants o d'ofici per les administracions públiques competents per alguna de les següents causes:
Per sol·licitar el procés de revisió del grau de dependència cal emplenar un formulari específic que s'ha de complementar amb un nou informe mèdic.
El procés de lliurament és exactament el mateix que el de la sol·licitud del reconeixement de la situació de dependència.
És una categoria dins del Festival Internacional de Filmets de Badalona creat l'any 2008 amb la participació de la Direcció General per a la Immigració que aplegà una sèrie de projectes cinematogràfics amb diversitat de visions i perspectives de l'àmbit de les migracions i de la convivència.
S'organitzaren sessions al territori per arribar a diferents municipis o entitats.
A la primera edició es van presentar en aquesta categoria en concurs set projectes fílmics procedents de Catalunya, l'Estat espanyol, Bèlgica i Palestina.
Els curtmetratges presentats es van poder veure durant l'any 2009 en una gira per municipis catalans.
A la segona edició, que va tenir lloc al novembre de 2009 al teatre Zorrilla de Badalona, hi varen participar 15 curtmetratges d'Alemanya, Espanya, França, Israel, Estats Units, Nova Zelanda i els Països Baixos.
En aquest cas, el curt guanyador va ser per "The job", una cinta dels Estats Units produïda per Screaming Frog.
L'Auditori Felip Pedrell de Tortosa va estrenar al juliol la gira de curtmetratges "Filmets per la convivència" 2010 que organitzava per segon any consecutiu el Festival Internacional de Filmets de Badalona i la Direcció General per a la Immigració a diverses localitats de Catalunya.
Les sessions, d'entrada gratuïta, comptaven amb la col·laboració dels ajuntaments i altres organismes amb seu als municipis on es van programar i incloïen la projecció d'una dotzena de curts de països com l'Estat espanyol, els Estats Units, els Països Baixos, França i Bèlgica (tots en versió original subtitulada).
L'objectiu era apropar aquestes propostes a la població en general, enteses com una invitació a abordar les migracions i la convivència entre cultures des d'una perspectiva constructiva i que incitava a la reflexió.
El material seleccionat incloïa treballs sobre el tràfic de dones immigrades forçades a exercir la prostitució, sobre la por irracional que sovint impregna allò desconegut, sobre els immigrants hispans que travessen la frontera entre Mèxic i els Estats Units o sobre els menors marroquins que intenten creuar l'Estret de Gibraltar.
Va haver-hi espai per al drama, per a l'humor i també per a replantejar-se alguns estereotips.
La tercera edició de la gira de curtmetratges "Filmets per la Convivència" presentà vuit treballs procedents de quatre països: Estats Units d'Amèrica, Espanya, Itàlia i França.
Les temàtiques presentades constituïren una crida a la reflexió sobre diversos àmbits relacionats directa o indirectament amb el món de la immigració i les relacions humanes entre persones de diferents orígens.
Les esperances d'aconseguir una autortizació de residència, les sospites als passos de frontera, la precarietat de la vida dels immigrants, els prejudicis o l'accés als drets civils, foren alguns dels aspectes tractats als curtmetratges seleccionats pel Festival Internacional de Filmets de Badalona i per la Direcció General per a la Immigració.
La pàgina web del festival inclou informacions de totes les edicions.
Els Premis Francesc Candel estan destinats a reconèixer i difondre les bones pràctiques en l'àmbit de la integració dels ciutadans catalans d'origen estranger.
S'atorguen a projectes i experiències d'èxit d'entitats i institucions que promouen i estimulen la integració i que afavoreixen el civisme, la convivència, el coneixement del país, la sensibilització sobre la cultura de la immigració, la participació de dones i joves immigrants, i una visió positiva de la immigració als mitjans de comunicació.
Els convoca anualment la Fundació Lluís Carulla amb el suport de la Generalitat.
La dotació és de cinc premis de 3.000 euros per a cadascuna de les bones pràctiques premiades.
La Secretaria d'Igualtat, Migracions i Ciutadania, i el Col·legi de Periodistes de Catalunya posen en marxa un cercador de persones expertes que doni a conèixer al conjunt de la societat catalana l'aportació positiva que poden fer les persones immigrades i els seus descendents, i que afavoreixi el sentit de pertinença de tots i totes les catalanes sigui quin sigui el seu origen.
El cercador vol fer visible als mitjans de comunicació i als àmbits institucionals la presència de trajectòries vitals de persones que, havent nascut o no a Catalunya, han estat capaces d'obrir-se pas a través dels estudis, el treball, l'art o qualsevol altra disciplina, fent servir els avantatges que suposa ser competent en vàries llengües i cultures.
Si desitgeu proposar alguna candidatura, escriviu un correu a [EMAIL] amb la següent informació:
1) dades de l'entitat o persona que avala la candidatura
2) breu explicació de la motivació de la proposta
Un cop rebudes les propostes ens posarem amb contacte amb vosaltres per informar-vos dels següents passos a seguir.
Iniciativa vinculada al Consell de l'Audiovisual de Catalunya que agrupa persones de diversos àmbits especialitzades en comunicació i diversitat cultural.
Té per objectiu analitzar i millorar la representació de la immigració en els mitjans audiovisuals, per tal de fomentar la convivència i la cohesió social.
Catalunya som tots era una publicació mensual de la Direcció General per a la Immigració que s'encartava en diversos mitjans de comunicació escrits adreçats a un públic d'origen estranger.
Incorporava notícies d'actualitat, íntegrament en català, relacionades amb la immigració.
Gràcies a la col·laboració de la Direcció General de Política Lingüística, incloïa també una fitxa per aprendre català.
Capítols de programes per a les sessions d'acollida o sensibilització: Immiguiants -Xarxa de Televisions Locals de Catalunya i Tot un món -Televisió de Catalunya.
Catalunya un sol poble", es tracta d'una mostra virtual que repassa la trajectòria vital de Francesc Candel, escriptor reconegut que s'ha convertit en representant i veu del fet migratori a Catalunya.
L'objectiu és contribuir a la presa de consciència de la importància i de l'interès dels processos migratoris passats i recents, des de la reflexió i la sensibilització.
Organitzada per la Fundació Paco Candel amb el suport de la Generalitat de Catalunya.
S'ha establert una col·laboració entre el Departament i els Bombers de la Generalitat en el marc d'una campanya de divulgació de consells i d'informació de seguretat a la llar, adreçada a tota la població, amb la intenció d'arribar al conjunt de la població catalana.
Des de Bombers de la Generalitat s'ha detectat, d'una banda, que hi ha sectors de la nostra població que desconeixen el protocol a seguir en cas d'incendi, i d'altra banda, també s'han identificat comportaments de risc en les llars, que s'haurien d'evitar per tal de minimitzar els incendis en l'àmbit de l'habitatge.
Aquesta campanya pretén aportar informacions bàsiques per evitar els riscos associats als incendis que es produeixen per manca d'informació.
S'han traduït els continguts a diferents llengües: castellà, francès, anglès, àrab, amazic, xinès i urdú per arribar al màxim de població.
Xerrades sobre prevenció en cas d'incendi a la llar
Si formeu part d'alguna organització o entitat i esteu interessats que els Bombers de la Generalitat vinguin un dia per parlar sobre prevenció d'incendis i actuació en cas d'incendis a la llar i en els edificis, si us plau, ompliu el següent formulari.
Un cop es rebi la sol·licitud, els Bombers es posaran en contacte amb vosaltres per confirmar el dia de la xerrada.
La Secretaria d'Igualtat, Migracions i Ciutadania promou campanyes de sensibilització i informació en sintonia amb els objectius que persegueixen les polítiques d'acollida i integració que promou el Govern.
País de convivència, emmarcada en la signatura del Pacte nacional per a la immigració, volia transmetre a la ciutadania un missatge de normalitat sobre el fet migratori, identificat com un dels trets definitoris del país, que forma part de la realitat estructural des de fa temps i que, en cap cas, es pot considerar un fenomen conjuntural.
Aquesta campanya institucional tenia com a objectiu sensibilitzar el conjunt de la població sobre la diversitat cultural i la importància de mantenir la cohesió social.
Per aconseguir-ho, explicava el fet migratori com una realitat estructural que ens defineix com a país.
A més, apel·lava a la memòria col·lectiva com a país receptor de migracions i com a antics protagonistes de processos migratoris.
La campanya destacava la voluntat de construir un país basat en la plena igualtat de drets i deures, amb el català com a llengua d'acollida i la cultura catalana com a element integrador que ens cohesiona com un sol poble i ens identifica al món, tal com recull el Pacte nacional per a la immigració.
Entre el 12 i el 31 de gener del 2009 es van publicar anuncis amb tres creativitats diferents a diversos mitjans de premsa escrita i digital d'arreu de Catalunya, i es van instal·lar cartells a la xarxa del metro i a diversos locutoris de Barcelona.
Per recollir l'informe d'estrangeria s'ha d'anar personalment a l'oficina que s' indica al missatge de text sms, amb aquesta documentació:
L'horari de recollida d'informes és de 9 a 12 hores.
A més del mapa, també podeu consultar el Llistat d'oficines (codi, adreça i telèfon) en format excel (.xls).
L'objectiu d'aquest programa consisteix en facilitar la relació del menor amb persones i/o famílies que li permetin conèixer i vincular-se amb la societat d'acollida i afavorir la construcció del seu projecte de vida migratori; i alhora acompanyar el jove en l'adquisició de les competències lingüístiques i laborals.
Els adolescents i joves escollits per formar part del programa hauran manifestat el seu compromís i interès en participar-hi i tindran les capacitats de comunicació bàsiques en llengua catalana i/o castellana perquè l'intercanvi sigui profitós.
Les persones mentores es comprometen a acompanyar els adolescents i joves que han migrat sols en l'aprenentatge de la nostra llengua, en la recerca de feina i en l'establiment de vincles amb les persones i entitats del seu municipi i comarca, amb un contacte setmanal durant 6 mesos, prorrogables a un any.
A més a més, seran requisits per accedir al programa de mentoria tenir més de 25 anys i no tenir antecedents penals en delictes sexuals amb menors.
Necessitem persones empàtiques, amb empenta i il·lusió, amb habilitats de relacionar-se amb persones diferents, amb ganes d'escoltar, orientar i acompanyar als adolescents i joves i, també, aprendre de l'intercanvi amb ells.
Programa que vol acompanyar les persones sol·licitants de protecció internacional o refugiades, en el procés per assolir, el més aviat possible, una autonomia socioeconòmica en la nostra societat.
Les persones mentores es comprometen a acompanyar les persones sol·licitants de protecció internacional o refugiades en el procés d'aprenentatge i consolidació de la llengua, de descoberta de l'entorn i ampliació
en l'itinerari laboral, dedicant-hi de 2 a 4 hores a la setmana durant un any.
Les persones que s'inscriguin com a mentor/a de persones sol·licitants de protecció internacional o refugiades han de formar, un grup amb un mínim de tres persones.
Cal que aquestes persones es coneguin prèviament entre sí (per exemple: familiars, amics, companys de feina, etc.) ja que treballaran juntes com a grup d'acollida.
Les persones mentores disposaran d'un tècnic-a de seguiment que els donarà suport permanent mentrestant es participi en el Programa de Mentoria.
També es vincularan a una entitat social atesa que desenvoluparan una tasca de voluntariat.
"Necessitem persones empàtiques, amb empenta i il·lusió, amb habilitats de relacionar-se amb persones diferents, amb ganes d'escoltar, orientar i acompanyar les persones refugiades i, també, aprendre de la seva experiència"